Diskusia:Malé satirické divadlo Mandragora

message: Malé satirické divadlo Mandragora patrilo k najstarším a zrejme aj najúspešnejším súborom bratislavských malých javiskových foriem. Popri množstve článkov, recenzií, poskytnutých rozhovorov i získaných festivalových ocenení o tom svedčí aj presná a bohatá štatistika, neobyčajne precízna na bežné maloformistické pomery. Súbor by si iste zaslúžil väčší priestor v ktorejkoľvek publikácii venovanej histórii slovenských MJF.
Divadlo Mandragora bolo prakticky počas celej svojej histórie „kočovné“ divadlo. Svoju prvú hru, adaptáciu klasickej komédie Niccolu Machiavelliho: Mandragora začal súbor nacvičovať v priestoroch klubu na Makovického ulici v októbri 1975. Ešte koncom toho istého roku sa však – na základe pozvania Stanislava Štepku – presťahoval do klubu BEZ na Komárnickej ulici, aby svoj bezútešný pochod prvými bratislavskými klubmi nakoniec víťazne dovŕšil v máji 1976 premiérou v Divadle u Rolanda...
                                    (Z knihy M.Janoušek: Divadlo u Rolanda, Bratislava 1996)
thread_title:  K 33. VÝROČIU ZALOŽENIA DIVADLA 

message: NEBESKÁ  NÁVŠTEVA
je neúplný názov dnešného podujatia, na ktorom sme sa tu, i keď v podstate nevediac, čo nás čaká, dobrovoľne (snáď) zišli. Tak teda, aby sme sa navzájom predstavili... Tí, ktorí sa pohybujú na javisku a čosi povedia, sú herci Malého satirického divadla Mandragora. Vás, čo tu dolu sedíte a tiež sem-tam vydáte nejaké tie zvuky, ktosi nazval divákmi. Nesprávne. Termín „tiežherci“ by bol správnejší a presnejší, pretože máte podobnú úlohu ako herci naproti. Ba o čosi ťažšiu. Im autor predpísal, kedy majú zasiahnuť do deja, kedy čo povedať a nie je až také umenie sa podľa toho správať. Vám nepredpísal nič. No a to je čosi iné. Málokto si to uvedomuje, ale je to obrovská výhoda vytvárať divadelnú atmosféru tým, že človek príde, sadne si, rozopne blúzu a srdce a reaguje. Ochudobnení to diváci, prichádzajúci s požiadavkou: zaplatil som si, tak ma bavte!  Bavme sa navzájom. Na to sme sem prišli. Preto sme nešli do Veľkého kamenného divadla, kde chodí snáď aj nočný vrátnik v obleku, odkiaľ herci vychádzajú zadným vchodom... Práve preto sme prišli do kolektívu ľudí, kde tí, čo sú tu dole, sú si rovní s tými, čo sú tam hore. A to, uznajte, nie je udalosť každodenná. 
A tak sa všetci tešíme, čím nás práve Vy, sediac na tomto sedadle, prekvapíte. Máte možnosť stať sa jedným z hlavných tvorcov tohto predstavenia, ktorého podtitul je 
VŠETCI SME NA JEDNEJ LODI
thread_title:  NEBESKÁ NÁVŠTEVA 

message: NA KONTO SCENÁRA
Nebeská návšteva dokazuje. že súbor Mandragora systematicky rozvíjal svoj osobitý humor, postavený na vtipných dialógoch, bláznivých a zamotaných recesistických situáciách, nečakaných slovných spojeniach - a to všetko v mene aktuálnej satirickej výpovede. Pritom môžem konštatovať, že v tomto scenári urobili členovia súboru Mandragora významný krok vpred, ich texty sa zbavili zdĺhavosti a opisnosti,  prejavili zmysel pre skratku, ostré strihy a vtipné spojenia, ktoré presne smerujú
k pointe. Humor ťaží z „krátkych spojení“ medzi prostredím, kde sa hra odohráva (peklo) a bežnou, aktuálnou, každodennou skutočnosťou, z ktorej je odvodené myslenie a slovník „čertov“. Táto konfrontácia ovplyvňuje vyznenie jednotlivých dramatických situácií rovnako ako slovník hry. Obsahovo - ako je to už v Mandragore dobrým zvykom - má scenár (jeho jednotlivé sekvencie) aktuálne satirické vyznenie: či už k problematike rôznych „pridružených výrob“ a súkromného prištipkárenia v spoločenskom  procese, alebo pokiaľ ide o formálne vzťahy v styku ľudí, pokrytectvo, alibizmus atď. V tomto je apelatívnosť scenára priama
a účinná, pritom sa tak deje jednoduchou a čistou formou, vôbec nie ťažkopádne či násilne.
Z týchto dôvodov vidím v scenári záruku diváckej úspešnosti
a spoločenskej, satirickej údernosti predlohy, ktorá je napísaná natoľko inteligentne, že sa nemusí nijako podkladať vkusu divákov. Pri inscenovaní pôjde o to, aby sa literárna úroveň neznížila nejakým lacným vtipkovaním či osobnými narážkami. Ale  poznajúc doterajšiu tvorbu súboru Mandragora, myslím si, že toto „nebezpečenstvo“ inscenácii nehrozí. 
			                                          Martin PORUBJAK /1980/
thread_title:  NA KONTO SCENÁRA - NEBESKÁ NÁVŚTEVA 

message: Mimoriadne pikantne pôsobí citát, ktorý sa počas jednej prehliadky MJF objavil v informačnom
bulletine práve pri anotácii divadielka Mandragora:
     
"Chceme, aby naša mládež bola zdravá, vzdelaná, dobre na život pripravená,
aby si osvojila všetko múdre, ušľachtilé, čestné a krásne, čo v našom  ľude je,
aby sa orientovala na všetky pokrokové hodnoty, ktoré ľudstvo vytvorilo..."'''
                                      s. Gustáv Husák na XVI. zjazde KSČ
                                     (Z knihy M.Janoušek: Divadlo u Rolanda, Bratislava 1996)
thread_title:  CITÁT NA XVI. ZJAZDE KSČ